***Бала тәрбиесі – мәңгілік мәселе!***

***«Бала - басты байлығымыз, ал***

***ең асылымыз – оның тәрбиесі!»***

Әлемнің ұстазы атанған, ғұлама Әбу Наср Әл-Фарабидің  «Тәрбиесіз берілген білім – адамзаттың қас жауы» деген сөзі әр-бір білім берушіге ой салары сөзсіз.Әрбір мемлекеттің болашағы мектебінде шыңдалады. Болашақта ел тізгінін ұстар азаматтар – бүгінгі жас ұрпақ. Шын мәнінде бүгінгі жас - ертеңгі елдің мызғымас тірегі, келешек келбеті. Сол себепті олардың білімді, бәсекеге қабілетті, жан-жақты әлеуметтенуі ел дамуындағы аса маңызды фактор болып табылатыны анық. Бала тәрбиесi – игiлiктi iс. Берерi де, сұрауы да, жемiсi де мол тәрбие саласының ең өзектiсi.

Бала тәрбиесі – мәңгілік мәселе.Өнегесі мол отбасы тәрбиесіне ештеңе тең келмейді. Жас ұрпақты дұрыс тәрбиелеуге адалдықпен, асқан  жауаптылықпен   атсалысу - ата-аналар  мен  ұстаздардың  басты парызы.

Ұлттың болашағы –ұрпағында болса, ұрпақтың тәрбиесі –ұстаз қолында. Ал, ұстаз мұраты – жетілген, толыққанды азамат тәрбиелеу. Тәрбие беру – өзгермелі өмір талабына жауап беруі тиіс. Бұған қоғамдық өмірге дербес шешім қабылдап, ойды саналы түрде түсінуге қабілетті жеке тұлғаны тәрбиелемейінше қол жеткізу мүмкін емес. Ұрпақ тәрбиесі – адамзат баласының асыл мұраты.

Сондықтан да әр бір бала, сынып жетекшісі үшін маңызды әрі, міндетті жауапкершілік екенін терең түсіну қажет. Сынып жұмысын ұйымдастыруда сынып жетекшінің рөлі өте жоғары екендігін ескере отырып сынып жетекшісінің тәрбие қызметіндегі мақсат-міндеттерін атап өтейін: оқушының өзін-өзі дамыту мен іс жүзінде көрсетуі үшін жағдай жасауы, оқушылардың тума нышандары мен қабілеттерін дер кезінде айқындауы, қауіпсіздік, эмоциялық жайлылығы үшін психологиялық жағдайлар жасауы, топ ұжымын қалыптастыруы және дамытуы, оқушылардың шығармашылық іс- әрекетін қалыптастыруы, сынып жүйелік жұмысты ұйымдастыруы, оқушылардың бойында адамгершілік құндылықтар мен рухани бағдарларды қалыптастыруы, салауатты өмір салтын қалыптастыруы, оқушылардың құқықтары мен мүделлерін қорғауы, сыныптың сабақтан тыс уақыттағы өмірін ұйымдастыруы, оқушылардың жеке басын зерделей түсінуі, оқушылардың әлеуметтік қорғауы, ата- аналармен жұмыс сияқты мақсат-міндет ережелерін қатаң орындағаны абзал.

Адамның адам болып қалыптасуында сынып жетекшілердің ықпалы зор. Яғни тәрбие жүйесіне жүктелер жүк те жеңіл емес. Қандай істі болсын бастау, оны өмірге ендіру оңай шаруа емес. Ұрпақ тәрбиесі– бұл болашақ тірегі, мемлекеттік маңызды іс. Тәрбие жолы қиын жол. Өмірді өрнектейтін адам ұстаз шәкірт алдындағы парызын ешуақытта ұмытпайды. Мүлт кетсе-үлкен қателік жіберіп алатынын біледі. Ал тәрбиеде кеткен қателікті түзеу оңай іс емес. Сондықтан әр ұстаз жалықпай ізденеді, білім беруді, тәрбиелеуді, шығармашылықпен еңбек етуді абыройлы міндеті, айбынды мақсаты деп біледі.

Жеке адам мен оқушылардың ұжымын әлеуметтік тұрғыдан қалыптастыруда, оларды, өмірге дайындап, қоғамда өз орнын таба білуге үйретіп, әрбір әрекетімен, қызметімен қоғамға пайда келтіруде, өз жеке басына қанағаттанған сезіммен қарауға тәрбиелеу керек.

Жеке оқушы жайлы барлық мәліметтерді білуі қажет, оқушы денсаулығы, жанұядағы оқушының өмірі мен тұрмыс жағдайы, оқушының ішкі жан дүниесін, рухани байлығын, мінез-құлқын, темпераментін, психологиялық ерекшеліктерін, адамгершілік қасиеттерін, еңбек көзқарастарын, эстетикалық талғамдарын, қызығуларын, интеллектуалдық дамуын т.с.с. мәліметтерді білуі қажет.

Сонымен қатар сынып жетекшісі, оқушылардың ата-аналарымен қарым-қатынасын жақсы орнатуы тиіс. Үлкендер мен оқушылардың арасындағы ынтымақтастықты қалыптастыру үшін сынып жетекшісі мен ата-аналардың қызметі бірлескен ұйымдасқан болуы қажет, сонда ұжым біртұтас үлкен отбасы ретінде қызықты өмір сүрер еді.

Балам адам болсын дейтін ата-ана тәрбиені дұрыс беруі керек. Осы ретте Мағжанның мына сөзін айта кеткенді жөн көремін: «Бала тар ойлы, ақымақ болса, бала кінәлі емес, тәрбиеші кінәлі; бала сұлулықтан ләззат ала білмейтін мылқау жанды болса, айыпты емес, тәрбиеші жазалы. Бала істеген жауыздықтың жазасын тәрбиеші көтерсін» деген нақыл сөзді естен шығармайық!

Қорыта келгенде, егеменді еліміздің келешегі мен кемелі білім мен ұлағатты тәрбиеге байланысты. Сондықтан әр ұстаз жалықпай ізденіп, білім беруді, тәрбиелеуді, шығармашылықпен еңбек етуді абыройлы міндеті, айбынды мақсаты деп білгені абзал.